Geen borgtog vir Roedtan-‘baasbrein’Betogers buite die hof in Naboomspruit. (Foto: Reint Dykema) Die vermeende baasbrein in die moord op Nico (Nicci) Janse van Rensburg van Roedtan in Limpopo is Woensdagmiddag borgtog in die landdroshof op Mookgopong (Naboomspruit) geweier. Lesiba Solly Segwale was sigbaar ongelukkig toe hy en sy medebeskuldigdes Malesela Mangena en Velly Segwale ná die uitspraak uit die hofsaal begelei is. Die hof het vandeesweek gehoor dat selfoonrekords dié drie mans met die plaasmoord verbind. Die staat beweer die drie behoort aan ’n misdaadsindikaat. Daar word ook beweer dat Lesiba die aanval op die plaas Derdekraal, waar hy gereeld gaan melk koop het, “georganiseer het”. Hy het Maandag in die hof verskyn met ŉ geel‑en‑groen hemp waarop staan, “Stem ANC”. Janse van Rensburg is op 7 Oktober op die plaas doodgeskiet. Sy lewensmaat, Veronica (Katryn) Grobler, en ŉ 15-jarige seun wat saam met hulle op die plaas gewoon het, is vasgebind. ŉ Huishulp het eers die volgende oggend op hulle afgekom. Ondersteuners van Nico Janse van Rensburg se familie in die hof. (Foto: Tania Heyns) Lesiba het egter vandeesweek in sy borgtogaansoek volgehou dat hy tuis was toe die aanval hom die betrokke dag tussen 17:00 en 19:00 afgespeel het. Selfoonrekords vertel egter ’n ander storie, sê die polisie. Speursers. Jafta Mooka van die polisie het getuig dat Lesiba die dag van die aanval twee keer op die plaas was. Hy het self gesê dat hy die oggend omstreeks 10:00 op die plaas was om melk te koop en dit is hoekom selfoonrekords hom op die plaas plaas, sê Lesiba. Volgens Mooka was Lesiba egter daardie oggend op Derdekraal om dinge uit te kyk voordat hy laatmiddag weer na die plaas is – dié keer saam met sy medebeskuldigdes om die aanval uit te voer. Minstens vyf aanvallers het Nico, Veronica en die tienerseun oorval, van wie minstens vier gewapen was. Nog twee inhegtenisnemings moet nog plaasvind. Die staat het aangedui dat hy ’n sterk saak teen die drie vermeende aanvallers het wat reeds in hegtenis geneem en aangekla is. Dít danksy die selfoonrekords en gesteelde items wat in die beskuldigdes se besit gevind is. Lesiba se regsverteenwoordiger het egter aangedui dat geen items in haar kliënt se besit gevind is nie. Lesiba het wel volgens Mooka probeer weghardloop toe die polisie op 12 Oktober op hom toegeslaan het. Hy het ook verskeie vorige veroordelings, waaronder verkragting, seksuele aanranding en diefstal. Lesiba staan nou tereg op 11 aanklagte, waaronder moord, sameswering om moord te pleeg, die rig van ’n vuurwapen, ontvoering en roof met verswarende omstandighede.